雷塘
作者：劉弇
朝代：宋

paragraphs: 磐嬉截長淮，聞自隋天子。
運丁大業末，役跨遼東始。
洶湧溝濁河，赤血洗千里。
江都天東南，歲閱翠華指。
錦帆抹非烟，疊鼓蓬蓬起。
紫幰朱絲絡，百萬羅衛士。
璇房貯彩女，灼灼艷芳李。
虞公正逢惡，何稠甘沒齒。
一從水調奏，便識還聲已。
浪傳遭閟春，不悟羊無尾。
雷塘一掬土，僅足掩冠履。
行人爲傷心，清淚墮如水。
池荒九曲春，尚想迷樓倚。
落日注蕪城，牛羊下坡觜。